钦定古今图书集成/历象汇编/乾象典/第038卷 > 荆川稗编 > 《玉钩赋》〈以常协正经故无脁朒为韵〉张仲素
## 钦定古今图书集成/历象汇编/乾象典/第038卷 > 荆川稗编 > 《玉钩赋》〈以常协正经故无脁朒为韵〉张仲素

“月以阴德，玉闻夜光。”伊在天而成象，沓如钩而可望。
每映楼而皎皎，类照庑之煌煌。隐见以时兮不愆其
候，亏全有节兮此惟其常。当其霁景方晚，清飙既凉，
莹迢递之初魄，出西南之一方。韬皎皎之辉，尚潜元
兔；呈纤纤之状，讵假白狼。矧乃就盈之姿，曲成是惬。
从三让而载吐，表四序之克协。侔雕琼之异象，契舒
蓂之数叶。临洞房之内，犹隔琐窗；隐遥城之隅，乍明
粉堞。观夫媚霜烟，挂辽敻。悟如珪之有始，知合璧之
将圣。既丽天而作则，亦顺辰而为政。弯环而素彩未
流，萧散而丹霞始净。所以增思妇之独愁，发诗人之
兴咏。岂止生彼海澨，焕乎天经。况于玉以比德，复如
钩而效灵。落鱼浦之间，偏宜泛影；垂朱帘之侧，宛似
分形。思其迥出陇阴，渐登云路，每因躔而进晷，亦就
新而去故。沉澄寥之空碧，丽柔明之微素，曷娥眉之
足俦，岂玉璜之能喻。然而合其道也，则圆景不渝；顺
其化也，而盈缺或殊。当未光之时，所明若昧；自哉生
之外，其有如无。且色依微于林表，晦见西方之谓脁；
光掩映于旸谷，朔出东隅以为朒。今异此而守度，谅
君明而臣肃。故其赋“玉钩之辉辉”，诚可增“金波之穆
穆。”